**Thomas Tuchel** (s. 29. elokuuta 1973) on saksalainen jalkapallovalmentaja ja entinen puolustaja. Hän on maaliskuusta 2023 lähtien valmentanut Saksan Bundesliigassa pelaavaa FC Bayern Münchenia. 

Tuchel on urallaan valmentanut muun muassa Saksan Bundesliigassa Borussia Dortmundissa, Ranskan Ligue 1:ssä Paris Saint-Germainissa ja Englannin Valioliigassa Chelseassa.

Ura pelaajana
-------------

Tuchel pelasi juniorivuosinaan TSV Krumbachin ja FC Augsburgin joukkueissa, kunnes aloitti ammattilaisuransa Stuttgarter Kickersissä 1992. Uran alku ei kuitenkaan ollut järin menestyksekäs ja Tuchel pelasikin Kickersissä kahden kauden aikana vain kahdeksan ottelua 2. Bundesliigassa. 1994 hän siirtyikin SSV Ulmiin. Tuchel edusti seuraa kaikkiaan neljä kautta ja pelasi 69 ottelua. Lopulta loukkaantumiset pakottivat hänet lopettamaan uransa vain 25-vuotiaana 1998.

Ura valmentajana
----------------

Valmennusuransa Tuchel aloitti vuonna 2000, kun hänen taloustieteen opintonsa kariutuivat. Hän aloitti VfB Stuttgartin organisaatiossa juniorivalmentajana ja toimi neljän vuoden ajan alle 15-vuotiaiden joukkueen päävalmentajana sekä 2004–05 alle 19-vuotiaiden joukkueen apuvalmentajana. 2005 hän juhli alle 19-vuotiaiden Bundesliigan voittoa Stuttgartin joukkueessa.

Mestaruuskauden jälkeen hän siirtyi entiseen seuraansa FC Augsburgiin juniorivalmentajaksi ja toimi kaksi vuotta alle 19-vuotiaiden valmentajana ja 2007–08 alle 23-vuotiaiden valmentajana. Vuonna 2007 Tuchel suoritti jalkapallovalmentajan tutkinnon ja siirtyi heinäkuussa 2008 1. FSV Mainzin alle 19-vuotiaiden päävalmentajaksi.  Tuchelin johdolla Mainz voitti nuorten Bundesliigamestaruuden 2009.

Elokuussa 2009 Tuchel nousi Bundesliigaan nousseen FSV Mainzin ykkösjoukkueen päävalmentajaksi kauden kynnyksellä seuran erotettua norjalaisen Jørn Andersenin.  Tuchelin johdolla Mainz nousi nopeasti pois putoamiskamppailusta ja vakiinnutti paikkansa Bundesliigan keskikastissa. Kierros ennen kauden loppua Mainz oli varmistanut vähintään kymmenennen sijan ja Tuchel palkittiin työstään kolmivuotisella jatkosopimuksella. 

Tuchelin johdolla Mainz menestyi Bundesliigassa hyvin ja sijoittui parhaimmillaan kaudella 2011/12 viidenneksi, mikä on seuran historian paras sijoitus. Tuchelin viimeiseksi jääneellä Mainz-kaudella 2013/14 seura oli seitsemäs. Hän ilmoitti toukokuussa 2014 jättävänsä joukkueen kauden jälkeen. Seurajohto ei hyväksynyt Tuchelin eroa.  Kiista ratkesi lopullisesti vasta maaliskuussa 2015, kun joukkuetta olivat Tuchelin jälkeen jo valmentaneet Kasper Hjulmand ja Martin Schmidt. 

Huhtikuussa 2015 Borussia Dortmund ilmoitti, että Tuchel on kolmivuotisella sopimuksella seuran uusi päävalmentaja. Hän aloitti tehtävässä kesällä 2015. Tuchelin debyyttikausi Dortmundissa toi Bundesliigan kakkossijan. Vaikka joukkue hävisi Tuchelin alaisuudessa vain neljä liigaottelua, eroa mestaruuden vieneeseen FC Bayern Müncheniin kertyi peräti 10 pistettä. Eurooppa-liigassa Dortmund eteni lohkostaan jatkoon ja taisteli tiensä aina puolivälieriin saakka. Lopulta seuran pudotti Jürgen Kloppin valmentama Liverpool, joka vei puolivälierät yhteismaalein 5–4. Saksan cupissa Tuchelin oli joukkueineen tyydyttävä myös hopeaan, kun Bayern voitti tiukan finaalin rangaistuspotkukilpailun jälkeen.

Kaudella 2016/17 Dortmund pelasi ailahtelevan syyskauden ja putosi FC Bayern Münchenin ja RB Leipzigin vauhdista Bundesliigan mestaruuskamppailussa. Lopulta kausi päättyi kolmanteen sijaan, mikä toi Dortmundille jälleen paikan Mestarien liigaan. Eurokentillä kausi oli kaksijakoinen. Tuchel luotsasi Dortmundin Mestarien liigassa lohkovoittoon tappioitta ennen Real Madridia ja SL Benfica putosi ensimmäisellä pudotuspelikierroksella yhteismaalein 4–1. Puolivälieräsarjassa Dortmund taipui AS Monacolle yhteismaalein 6–3. Otteluparia varjosti Dortmundin bussia vastaan kotiottelun alla tehty pommi-isku. Tuchelin toinen kausi Dortmund-valmentajana päättyi voitokkaasti, kun joukkue kukisti Saksan cupin loppuottelussa Eintracht Frankfurtin 2–1. Vain pari päivää cup-voiton jälkeen Dortmundin johto ilmoitti, ettei Tuchel jatka seuran päävalmentajana kaudella 2017/18. Tuchelin ja Dormtundin toimitusjohtaja Hans-Joachim Watzken välillä oli erimielisyyksiä kauden aikana ja erityisesit liittyen Dortmundin pelaamiseen Mestarien liigan pudotuspeleissä vain päivä pommi-iskun jälkeen.

Toukokuussa 2018 Tuchel allekirjoitti kaksivuotisen sopimuksen Ranskan liigan Paris Saint-Germainin kanssa. Tuchelin ura PSG:ssä alkoi menestyksekkäästi, kun joukkue murskasi AS Monacon Trophée des Championsissa 4–0. Tuchelin debyyttikausi PSG:ssä oli kaksijakoinen. Ranskan liigassa PSG jatkoi dominointiaan ja varmisti mestaruuden viisi kierrosta ennen sarjan loppua. Ranskan liigacupissa PSG putosi yllättäen puolivälierissä En Avant de Guingampia vastaan maalein 1–2. Suurimman pettymyksen Tuchelin suojatit kokivat Mestarien liigassa, kun joukkue putosi jo ensimmäisellä pudotuspelikierroksella. PSG oli voittanut Manchester Unitedin vieraissa 0–2, mutta hävisi kotonaan 1–3 ja putosi vierasmaalisäännön turvin.

Kausi 2019/20 oli koronapandemian varjostama. PSG johti liigaa 12 pisteen erolla Olympique de Marseilleen, kun se jouduttiin pandemian vuoksi keskeyttämään maaliskuussa 2020. Kun kautta ei pystytty jatkamaan, julistettiin PSG huhtikuussa liigan mestariksi. Ranskassa kausi jatkui cup-kilpailuiden osalta heinäkuussa 2020. Tuchelin PSG palasi kentille voitokkaasti ja voitti Ranskassa triplamestaruuden, kun joukkue oli ykkönen niin Ranskan cupissa kuin liigacupissakin. Mestarien liigassa Tuchel luotsasi PSG:n loppuotteluun ensimmäistä kertaa seuran historiassa. Finaalissa joukkue kuitenkin taipui FC Bayern Münchenille 1–0. Kausi 2020/21 alkoi odotuksia heikommin, kun PSG hävisi kaksi ensimmäistä liigaotteluaan RC Lensille ja Olympique Marseillelle. Tämän jälkeen PSG kuitenkin voitti seuraavat kahdeksan ottelua ja eteni lohkovoittajana jatkoon myös Mestarien liigan alkulohkostaan. Tuchelin ja seurajohdon välit olivat kireähköt koko hänen valmennuspestinsä ajan ja joulukuussa 2020 Tuchel kritisoi haastattelussa rooliaan seuran valmentajana ja kuvaili toimeaan enemmän urheilupolitiikon kuin valmentajan työksi. PSG voitti aatonaattona RC Strasbourgin 4–0 ja lähti lyhyelle joulutauolle sarjakolmosena pisteen Lyonia ja Lilleä perässä. Seurajohto erotti Tuchelin ottelun jälkeen 23. joulukuuta 2020.

Tammikuun lopulla 2021 Tuchelista tuli Englannin Valioliigassa pelaavan Chelsean päävalmentaja 1,5-vuotisella sopimuksella. Toukokuun lopussa Tuchel johdatti Chelsean Mestarien Liigan voittoon ottelussa Manchester Cityä vastaan, joka päättyi Chelsealle numeroin 0-1. Kaudella 2021/22 Tuchel johdatti Chelsean FA Cupin loppuotteluun, mutta joukkue kärsi finaalissa tapion Liverpool FCLiverpoolille rangaistuspotkukilpailussa. Kauden ainoaksi pokaaliksi jäi FIFA Club World Cupin mestaruus, kun Chelsea voitti helmikuussa 2022 pelatussa finaalissa brasilialaisen Palmeirasin. Tuchelin pesti Chelseassa päättyi yllättäen potkuihin syyskuun alussa 2022. Mediatietojen mukaan Tuchelilla oli eriäviä näkemyksiä seuran strategiasta ja siirtopolitiikasta uuden johdon kanssa.

Maaliskuussa 2023 ilmoitettiin, että Tuchelista tulee uusi Bayern Münchenin päävalmentaja.

Meriitit
--------

### Valmentajana

* Ligue 1: 2019, 2020
* Ranskan cup: 2020
* Ranskan liigacup: 2020
* Trophée des Champions: 2018, 2019
* Bundesliiga
	+ Hopeaa: 2016
* Saksan cup: 2017
	+ Hopeaa: 2016
* U19-Bundesliiga (2): 2005, 2009
* FIFA Club World Cup: 2022
* Mestarien liiga: 2021
	+ Hopeaa: 2020
* UEFA Super Cup: 2021

Lähteet
-------

1. ↑  Nachfolger von Jürgen Kramny kommt vom FC Augsburg zum Bruchweg
2. ↑  Tuchel ersetzt Andersen (Arkistoitu – Internet Archive)
3. ↑  Tuchel verlängert bis 2013
4. ↑  Vertrag ruht (Arkistoitu – Internet Archive)
5. ↑  Umworben von allen
6. ↑  Tuchel stellt sich vor: Mehr Ratio als Abenteuer
7. ↑  Perfekt! Tuchel beerbt Klopp beim BVB
8. ↑  DFB-Pokal, 2015/2016, Finale
9. ↑  Räjähde-isku Borussia Dortmundin bussia vastaan – outo kirje löytynyt
10. ↑  Rankkarispesialisti Hradecky ohitettiin – Dortmund vei Saksan cupin
11. ↑  Borussia Dortmund part company with Thomas Tuchel days after German Cup win
12. ↑  Paris St-Germain: Thomas Tuchel replaces Unai Emery as manager
13. ↑  Paris Saint-Germain 4-0 Monaco: Thomas Tuchel's side equal Trophee des Champions record
14. ↑  Kylian Mbappe scored a hat-trick as Paris St-Germain celebrated winning Ligue 1
15. ↑  Guingamp stun PSG with 2-1 League Cup win in Paris
16. ↑  Paris Saint-Germain 1-3 Man Utd (3-3 on agg): VAR pen seals historic Champions League comeback
17. ↑  Ligue 1: Paris St-Germain awarded French title as season finished early
18. ↑  PSG beat 10-man St Etienne to win French Cup but Mbappe injured
19. ↑  PSG win Coupe de la Ligue to complete domestic quadruple
20. ↑  Bayern Munich overcame Paris St-Germain in a tightly contested Champions League final in Lisbon to claim the crown for the sixth time
21. ↑  Thomas Tuchel was sacked by Paris Saint-Germain just a day after giving controversial interview
22. ↑  Tuchel joins Chelsea
23. ↑  Chelsea kaappasi Mestarien liigan voiton avauspuoliajan maalilla – Manchester Cityn supertähti törmäsi rajusti ja loukkaantui
24. ↑  Tsimikas fires Klopp's quadruple-chasers to dramatic shootout win over Chelsea
25. ↑  Thomas Tuchel dedicates Chelsea’s Club World Cup win to Roman Abramovich
26. ↑  Thomas Tuchel sai yllättäen potkut Chelseasta
27. ↑  Thomas Tuchel’s Chelsea sacking – the inside story told from both sides
28. ↑  Introducing new Bayern boss Thomas Tuchel

Aiheesta muualla
----------------

* Kuvia tai muita tiedostoja aiheesta **Thomas Tuchel** Wikimedia Commonsissa

|  |  |  |
| --- | --- | --- |
| Edeltäjä:**Hans-Dieter Flick** | **Vuoden jalkapallovalmentaja Saksassa**2021 | Seuraaja:**Christian Streich** |

|  |  |  |
| --- | --- | --- |
| Edeltäjä:**Jørn Andersen** | **1. FSV Mainzin päävalmentaja**8/2009–2014 | Seuraaja:**Kasper Hjulmand** |

|  |  |  |
| --- | --- | --- |
| Edeltäjä:**Jürgen Klopp** | **Borussia Dortmundin päävalmentaja**2015–2017 | Seuraaja:**Peter Bosz** |

|  |  |  |
| --- | --- | --- |
| Edeltäjä:**Unai Emery** | **Paris Saint-Germainin päävalmentaja**2018–12/2020 | Seuraaja:**Mauricio Pochettino** |

|  |  |  |
| --- | --- | --- |
| Edeltäjä:**Frank Lampard** | **Chelsean päävalmentaja**1/2021–9/2022 | Seuraaja:**Graham Potter** |

|  |  |  |
| --- | --- | --- |
| Edeltäjä:**Julian Nagelsmann** | **Bayern Münchenin päävalmentaja**3/2023– | Seuraaja:**–** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Puola

 |

 |